CELEX: 32021D1969
Language: ro
Date: 2021-10-27 00:00:00
Title: Decizia de punere în aplicare (UE) 2021/1969 a Comisiei din 27 octombrie 2021 privind cererea de înregistrare a inițiativei cetățenești europene intitulate „Apel la acțiune – Protecția mediului în toate politicile” în temeiul Regulamentului (UE) 2019/788 al Parlamentului European și al Consiliului [notificată cu numărul C(2021) 7742] (Numai textul în limba engleză este autentic)

12.11.2021   
               
               
                  RO
               
               
                  Jurnalul Oficial al Uniunii Europene
               
               
                  L 401/3
               
            
         DECIZIA DE PUNERE ÎN APLICARE (UE) 2021/1969 A COMISIEI
         din 27 octombrie 2021
         privind cererea de înregistrare a inițiativei cetățenești europene intitulate „Apel la acțiune – Protecția mediului în toate politicile” în temeiul Regulamentului (UE) 2019/788 al Parlamentului European și al Consiliului
         
            
               [notificată cu numărul C(2021) 7742]
            
         
         (Numai textul în limba engleză este autentic)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2019/788 al Parlamentului European și al Consiliului din 17 aprilie 2019 privind inițiativa cetățenească europeană (1), în special articolul 6 alineatele (2) și (3),
         întrucât:
         
                     (1)
                  
                  
                     O cerere de înregistrare a inițiativei cetățenești europene intitulate „Apel la acțiune – Protecția mediului în toate politicile” a fost prezentată Comisiei la 11 iulie 2021.
                  
               
                     (2)
                  
                  
                     La 10 august 2021, în conformitate cu articolul 6 alineatul (4) din Regulamentul (UE) 2019/788, Comisia a informat grupul de organizatori cu privire la evaluarea sa potrivit căreia cerințele de înregistrare prevăzute la articolul 6 alineatul (3) literele (a), (d) și (e) din regulamentul respectiv erau îndeplinite, iar cerința prevăzută la articolul 6 alineatul (3) litera (b) nu era aplicabilă. Cu toate acestea, Comisia a indicat, de asemenea, că textul inițiativei, astfel cum a fost formulat în cererea din 11 iulie 2021, nu îi permitea să concluzioneze că aceasta îndeplinea, în totalitate, cerința prevăzută la articolul 6 alineatul (3) litera (c). Comisia era invitată „să declare o criză ecologică și, astfel, să încurajeze oamenii să iasă din bula lor de confort și să insiste asupra unor schimbări de politică, obiectivul fiind de a adapta politicile individuale ținând seama atât de factorii de mediu, cât și de cei sociali într-o manieră mai holistică”, fără a specifica actele juridice ale Uniunii pe care Comisia era invitată să le propună. Comisia a invitat organizatorii să își revizuiască inițiativa, prin indicarea actului juridic al Uniunii pe care Comisia este invitată să îl propună și prin clarificarea conținutului actului/actelor juridic(e) respectiv(e).
                  
               
                     (3)
                  
                  
                     În consecință, o versiune modificată a inițiativei a fost transmisă Comisiei la 5 octombrie 2021.
                  
               
                     (4)
                  
                  
                     Obiectivele inițiativei modificate sunt exprimate după cum urmează: „Comisia trebuie să garanteze și să amelioreze calitatea vieții europenilor, protejând în același timp alte specii și mediul natural în ansamblu. Prin urmare, Comisia trebuie să propună un act juridic/o recomandare care să conducă la o mai bună înțelegere și respectare a măsurilor de protecție a mediului în statele membre ale UE. Inițiativa are ca obiectiv propunerea de către Comisie a unui act juridic care să asigure europenii că autoritățile lor naționale țin seama de considerentele de mediu atunci când introduc politici noi sau modifică politici existente.”
                  
               
                     (5)
                  
                  
                     Detalii suplimentare cu privire la obiectul, obiectivele și contextul inițiativei sunt prezentate într-o anexă. De asemenea, organizatorii au furnizat informații suplimentare cu privire la inițiativa lor într-un document conex.
                  
               
                     (6)
                  
                  
                     În măsura în care inițiativa invită Comisia să prezinte o propunere de act juridic cu scopul de a se asigura că statele membre țin seama de considerentele de mediu atunci când adoptă legislația și măsurile naționale, Comisia are competența de a face acest lucru în temeiul articolului 192 alineatul (1) din tratat.
                  
               
                     (7)
                  
                  
                     Din aceste motive, niciuna dintre părțile inițiativei nu depășește în mod vădit competența Comisiei de a prezenta o propunere de act juridic al Uniunii în vederea punerii în aplicare a tratatelor, în conformitate cu cerința prevăzută la articolul 6 alineatul (3) litera (c) din Regulamentul (UE) 2019/788.
                  
               
                     (8)
                  
                  
                     Această concluzie nu aduce atingere evaluării efectuate pentru a se stabili dacă în acest caz ar fi îndeplinite condițiile concrete de fapt și de fond necesare, care să permită Comisiei să acționeze, inclusiv conformitatea cu principiul proporționalității.
                  
               
                     (9)
                  
                  
                     Grupul de organizatori a furnizat dovezi adecvate că propunerea lor respectă cerințele prevăzute la articolul 5 alineatele (1) și (2) din Regulamentul (UE) 2019/788 și că a desemnat persoanele de contact, în conformitate cu articolul 5 alineatul (3) primul paragraf din regulamentul respectiv.
                  
               
                     (10)
                  
                  
                     Inițiativa propusă nu este vădit abuzivă, neserioasă sau vexatorie și nici nu contravine vădit valorilor Uniunii, prevăzute la articolul 2 din Tratatul privind Uniunea Europeană, și drepturilor consacrate în Carta drepturilor fundamentale a Uniunii Europene.
                  
               
                     (11)
                  
                  
                     În concluzie, inițiativa intitulată „Apel la acțiune – Protecția mediului în toate politicile” îndeplinește toate cerințele prevăzute la articolul 6 alineatul (3) din Regulamentul (UE) 2019/788 și, prin urmare, ar trebui înregistrată.
                  
               
                     (12)
                  
                  
                     Concluzia conform căreia sunt îndeplinite condițiile de înregistrare prevăzute la articolul 6 alineatul (3) din Regulamentul (UE) 2019/788 nu atrage după sine confirmarea în vreun fel de către Comisie a corectitudinii factuale a conținutului inițiativei, care este responsabilitatea exclusivă a grupului de organizatori ai inițiativei. Conținutul inițiativei exprimă doar punctele de vedere ale grupului de organizatori și nu se poate considera, în niciun caz, că reflectă punctele de vedere ale Comisiei,
                  
               ADOPTĂ PREZENTA DECIZIE:
         
            Articolul 1
            Se înregistrează inițiativa cetățenească europeană intitulată „Apel la acțiune – Protecția mediului în toate politicile”.
         
         
            Articolul 2
            Prezenta decizie se adresează grupului de organizatori ai inițiativei cetățenești europene intitulate „Apel la acțiune – Protecția mediului în toate politicile”, reprezentat de domnul Jure LEBEN și de domnul Marko MAVER, care acționează în calitate de persoane de contact.
         
         
            Adoptată la Bruxelles, 27 octombrie 2021.
            
               
                  Pentru Comisie
               
               Věra JOUROVÁ
               
                  Vicepreședinte
               
            
         
         
            (1)  JO L 130, 17.5.2019, p. 55.